b"\n_START_ARTICLE_\nSportas Lietuvoje\n_START_PARAGRAPH_\nSportas Lietuvoje \xe2\x80\x93 Lietuvos kult\xc5\xabros dalis. Pagal 2018 m. KKSD duomenis, populiariausia Lietuvoje sportuojama sporto \xc5\xa1aka tapo futbolas. Pastarasis su 25287 sportinink\xc5\xb3 aplenk\xc4\x97 krep\xc5\xa1in\xc4\xaf, su 24832 sportuojan\xc4\x8di\xc5\xb3j\xc5\xb3 likus\xc4\xaf antroje vietoje. Pastarosios sporto \xc5\xa1akos pritraukia daugiausiai \xc5\xbei\xc5\xabrov\xc5\xb3 prie televizijos ekran\xc5\xb3, taip pat \xc4\xaf arenas, stadionus. Be j\xc5\xb3 \xc4\xaf arenas daug \xc5\xbei\xc5\xabrov\xc5\xb3 surenka ir ledo ritulio var\xc5\xbeybos.\n_START_SECTION_\nLedo ritulys\n_START_PARAGRAPH_\nGeriausiai d\xc4\x97l ledo ritulio yra \xc5\xbeinomas Elektr\xc4\x97n\xc5\xb3 miestas, kuriame ilg\xc4\x85 laik\xc4\x85 buvo vieninteliai ledo r\xc5\xabmai \xc5\xa1alyje. \xc4\x8cia gim\xc4\x99 geriausi \xc5\xa1alies ledo ritulininkai Darius Kasparaitis ir Dainius Zubrus. Energijos komanda yra daugkartin\xc4\x97 \xc5\xa1alies \xc4\x8dempion\xc4\x97.\n_START_SECTION_\nSporto federacijos\n_START_PARAGRAPH_\nLietuvos sporto federacijas vienija ne pelno siekianti organizacija Lietuvos sporto federacij\xc5\xb3 s\xc4\x85junga. S\xc4\x85jungos prezidentas \xe2\x80\x93 Rimantas Kveselaitis. Nuo 1992 m. LSFS yra Europos nevyriausybini\xc5\xb3 sporto organizacij\xc5\xb3 s\xc4\x85jungos nar\xc4\x97. LSFS vienija 72 sporto \xc5\xa1ak\xc5\xb3 federacijas, asociacijas, s\xc4\x85jungas.\n_START_SECTION_\nLengvoji atletika\n_START_PARAGRAPH_\nLengvosios atletikos Lietuvos atletai laim\xc4\x97jo 11 olimpini\xc5\xb3, 7 pasaulio \xc4\x8dempionat\xc5\xb3 ir 14 Europos \xc4\x8dempionat\xc5\xb3 medali\xc5\xb3. S\xc4\x97kmingiausias \xc5\xa1alies lengvaatletis yra disko metikas Virgilijus Alekna. Kitas olimpin\xc4\xaf auks\xc4\x85 laim\xc4\x97j\xc4\x99s disko metikas yra Romas Ubartas.\n_START_SECTION_\nDvira\xc4\x8di\xc5\xb3 sportas\n_START_PARAGRAPH_\n\xc5\xa0alies dvira\xc4\x8di\xc5\xb3 sporto atletai yra pasiek\xc4\x99 ger\xc5\xb3 rezultat\xc5\xb3 pasauliniu lygiu. Ypa\xc4\x8d tarp \xc5\xa1i\xc5\xb3 sportinink\xc5\xb3 i\xc5\xa1siskiria moterys. 2009 met\xc5\xb3 Pasaulio dvira\xc4\x8di\xc5\xb3 treko \xc4\x8dempion\xc4\x97, planetos rekordinink\xc4\x97, 2009, 2010, 2016 met\xc5\xb3 Lietuvos met\xc5\xb3 sportinink\xc4\x97 yra Simona Krupeckait\xc4\x97. Edita Pu\xc4\x8dinskait\xc4\x97 yra 1995 m. pasaulio plento \xc4\x8dempionato grupini\xc5\xb3 lenktyni\xc5\xb3 bronzos medalio laim\xc4\x97toja, 1999 m. pasaulio plento \xc4\x8dempionato grupini\xc5\xb3 lenktyni\xc5\xb3 \xc4\x8dempion\xc4\x97 ir asmenini\xc5\xb3 lenktyni\xc5\xb3 laikui bronzos medalio laim\xc4\x97toja, 2001 m. pasaulio plento \xc4\x8dempionato grupini\xc5\xb3 lenktyni\xc5\xb3 vice\xc4\x8dempion\xc4\x97, 1998 m. \xe2\x80\x93 presti\xc5\xbeini\xc5\xb3 lenktyni\xc5\xb3 Tour de France, 2006 m. ir 2007 m. \xe2\x80\x93 Giro d'Italia var\xc5\xbeyb\xc5\xb3 nugal\xc4\x97toja. 2000 m. vasaros olimpini\xc5\xb3 \xc5\xbeaidyni\xc5\xb3 prizinink\xc4\x97 \xe2\x80\x93 Diana \xc5\xbdili\xc5\xabt\xc4\x97. 2001 m. pasaulio plento \xc4\x8dempionato grupini\xc5\xb3 lenktyni\xc5\xb3 \xc4\x8dempion\xc4\x97, 1997 International Women\xe2\x80\x99s Challenge nugal\xc4\x97toja \xe2\x80\x93 Rasa Polikevi\xc4\x8di\xc5\xabt\xc4\x97._NEWLINE_1988 m. olimpiadoje 2 aukso medalius i\xc5\xa1kovojo Gintautas Umaras. Tuo tarpu Ram\xc5\xabnas Navardauskas yra laim\xc4\x97j\xc4\x99s plento dvira\xc4\x8di\xc5\xb3 lenktyni\xc5\xb3 \xe2\x80\x9eGiro d'Italia\xe2\x80\x9c ir \xe2\x80\x9eTour de France\xe2\x80\x9c vien\xc4\x85 etap\xc4\x85. 2015 m. pasaulio plento dvira\xc4\x8di\xc5\xb3 \xc4\x8dempionate JAV i\xc5\xa1kovojo bronzos medal\xc4\xaf.\n_START_SECTION_\nPlaukimas\n_START_PARAGRAPH_\nGer\xc5\xb3 rezultat\xc5\xb3 tarptautin\xc4\x97se var\xc5\xbeybose yra pasiek\xc4\x99 \xc5\xa1alies plaukikai. Vytautas Janu\xc5\xa1aitis nuo 2005 iki 2010 m. yra laim\xc4\x97j\xc4\x99s 9 medalius Europos \xc4\x8dempionatuose, Darius Grigalionis \xe2\x80\x93 5. Tuo tarpu Giedrius Titenis Europos \xc4\x8dempionatuose peln\xc4\x99s 4 medalius, pasaulio \xc4\x8dempionate vien\xc4\x85 bronzos medal\xc4\xaf, universiadoje du aukso ir vien\xc4\x85 bronzos medal\xc4\xaf._NEWLINE_Daugkartin\xc4\x97 \xc5\xa1alies moter\xc5\xb3 plaukimo rekordinink\xc4\x97, pasaulio bei Europos rekordinink\xc4\x97. Olimpin\xc4\x97, pasaulio ir Europos \xc4\x8dempion\xc4\x97 yra R\xc5\xabta Meilutyt\xc4\x97. 2012 m. olimpiadoje Londone ji peln\xc4\x97 aukso medal\xc4\xaf 100 m. plaukime kr\xc5\xabtine. Tais pa\xc4\x8diais metais R\xc5\xabta apdovanota Ordino \xe2\x80\x9eU\xc5\xbe nuopelnus Lietuvai\xe2\x80\x9c Komandoro did\xc5\xbeiuoju kry\xc5\xbeiumi.\n_START_SECTION_\nB\xc4\x97gimas\n_START_PARAGRAPH_\nLietuvoje vis daug\xc4\x97ja plento b\xc4\x97gimo var\xc5\xbeyb\xc5\xb3. Daugiausiai dalyvi\xc5\xb3 dalyvauja \xe2\x80\x9eVilniaus maratono\xe2\x80\x9c, \xe2\x80\x9eWe Run Vilnius\xe2\x80\x9c, \xe2\x80\x9eKauno maratono\xe2\x80\x9c, \xe2\x80\x9eTrak\xc5\xb3 pusmaratonio\xe2\x80\x9c ir kt. renginiuose. Vyksta Lietuvos b\xc4\x97gimo taur\xc4\x97s var\xc5\xbeybos._NEWLINE_Lietuvos moter\xc5\xb3 maratono rekordas, kuris buvo pasiektas \xc5\xbdivil\xc4\x97s Bal\xc4\x8di\xc5\xabnait\xc4\x97s nepagerintas jau beveik de\xc5\xa1imtmet\xc4\xaf, vyr\xc5\xb3 (\xc4\x8ceslovas Kundrotas) \xe2\x80\x93 jau kone du de\xc5\xa1imtme\xc4\x8dius. 2017 m. perspektyviausi Lietuvos plento b\xc4\x97gikai geriausius asmeninius rezultatus pasiek\xc4\x97 olimpie\xc4\x8diai Remigijus Kan\xc4\x8dys ir Diana Loba\xc4\x8devsk\xc4\x97._NEWLINE_\xc5\xa0iuo metu susidom\xc4\x97jimas spar\xc4\x8diai auga b\xc4\x97gimu bekele. Tiek pasaulyje, tiek Lietuvoje tai gan nauja sporto \xc5\xa1aka. 2014 m. \xc4\xafsteigta Pasaulio bekel\xc4\x97s ultramaraton\xc5\xb3 b\xc4\x97gimo taur\xc4\x97, kurioje itin s\xc4\x97kmingai Lietuv\xc4\x85 atstovauja Gediminas Grinius, Vaidas \xc5\xbdlabys ir Andrius Ramonas. Tais pa\xc4\x8diais metais prad\xc4\x97jo vykti ir Lietuvos bekel\xc4\x97s b\xc4\x97gimo taur\xc4\x97s var\xc5\xbeybos. O 2015 m. surengtas pirmasis Lietuvoje apie 80 km ilgio ultramaratonas \xe2\x80\x9eKernav\xc4\x97\xe2\x80\x93Vilnius\xe2\x80\x9c, kurio trasa driek\xc4\x97si palei Ner\xc4\xaf, Neries regioniniame parke.\n_START_SECTION_\nTriatlonas\n_START_PARAGRAPH_\nPirmosios triatlono var\xc5\xbeybos Lietuvoje ir buvusioje Taryb\xc5\xb3 S\xc4\x85jungoje bei penktosios pasaulyje buvo surengtos Panev\xc4\x97\xc5\xbeyje 1983 metais. 1987 m. susik\xc5\xabr\xc4\x97 Lietuvos Triatlono federacija. Nuo to laiko kasmet (i\xc5\xa1skyrus 2008 m.) vyksta Lietuvos \xc4\x8dempionatai ir triatlono taur\xc4\x97s var\xc5\xbeybos. 2013 m. prad\xc4\x97tas rengti did\xc5\xbeiausias renginys Lietuvoje \xe2\x80\x93 Trak\xc5\xb3 triatlonas.\n_START_SECTION_\nTenisas\n_START_PARAGRAPH_\nPastaruoju metu \xc5\xa1alyje i\xc5\xa1populiar\xc4\x97jo tenisas, kuomet Ri\xc4\x8dardas Berankis tapo pirmuoju lietuviu, patekusiu \xc4\xaf pirm\xc4\x85j\xc4\xaf ATP reitingo \xc5\xa1imtuk\xc4\x85. 2016 m. jis buvo pakil\xc4\x99s iki 55 vietos. Tais pa\xc4\x8diais metais lietuvis pirm\xc4\x85 kart\xc4\x85 \xc5\xa1alies teniso istorijoje pateko \xc4\xaf olimpines \xc5\xbeaidynes. Pirmajame ture R. Berankis susitiko su australu John Millman ir pralaim\xc4\x97jo 0-6, 0-6. Tai buvo pirmas kartas olimpini\xc5\xb3 \xc5\xbeaidyni\xc5\xb3 istorijoje, kuomet \xc5\xbeaid\xc4\x97jas pralaim\xc4\x97jo tokiu rezultatu.\n_START_SECTION_\nAutomobili\xc5\xb3 sportas\n_START_PARAGRAPH_\nAutomobili\xc5\xb3 sport\xc4\x85 Lietuvoje kuruoja Lietuvos automobili\xc5\xb3 sporto federacija. \xc5\xa0alyje kasmet vyksta ralio, \xc5\xbeiedin\xc4\x97s, kroso, drago, drifto ir kitos lenktyn\xc4\x97s. _NEWLINE_\xc5\xbdinomiausi Lietuvos lenktynininkai yra Benediktas Vanagas, Antanas Juknevi\xc4\x8dius, Stasys Brundza. \xc5\xbdiedini\xc5\xb3 lenktyni\xc5\xb3 atletas Kazimieras Vasiliauskas lenktyniavo Formul\xc4\x97s 2 lenktyn\xc4\x97se, kuriose peln\xc4\x97 2 pergales."